ΑΡΙΘΜΟΣ 5

**ΑΝΩΤΑΤΟ ΣΥΜΒΟΥΛΙΟ ΕΠΙΛΟΓΗΣ ΠΡΟΣΩΠΙΚΟΥ**

**ΕΛΑΣΣΩΝ ΟΛΟΜΕΛΕΙΑ**

Συγκροτήθηκε από τους Διονύσιο Λασκαράτο, Προεδρεύοντα, Αντιπρόεδρο του Α.Σ.Ε.Π., Ηλία Νικολόπουλο, Αντιπρόεδρο του Α.Σ.Ε.Π, Αθανάσιο Παπαϊωάννου, Αντιπρόεδρο του Α.Σ.Ε.Π και τους Προέδρους των Τμημάτων, Χαρίλαο Κλουκίνα, Μαρία Θεοδωράκη–Ρεντούμη, Δημητρούλα Μαυρομμάτη, και Στέλλα Μαργέλλου, Συμβούλους του Α.Σ.Ε.Π., κωλυομένου του Προέδρου του Ε΄ Τμήματος Ηλία Ψώνη.

Συνήλθε σε συνεδρίαση στο κατάστημα του Α.Σ.Ε.Π. στις 12 Δεκεμβρίου 2019, κατά την οποία χρέη Γραμματέως εξετέλεσε η Λαμπρινή Φώτη, υπάλληλος του Α.Σ.Ε.Π., με βαθμό Α΄.

Αντικείμενο της συνεδριάσεως ήταν η επίλυση του θέματος που απασχόλησε το Ε΄ Τμήμα του Α.Σ.Ε.Π., το οποίο παραπέμφθηκε στην Ελάσσονα Ολομέλεια με την …………. απόφασή του, λόγω διαφωνίας των μελών του, σύμφωνα με τις διατάξεις της περιπτώσεως στ΄ της παρ. 3 του άρθρου 17, σε συνδυασμό με την παρ. 4 του άρθρου 23 του Κανονισμού Λειτουργίας του Α.Σ.Ε.Π., και αφορά τη μοριοδότηση σεμιναρίου επιμόρφωσης που πραγματοποιήθηκε σε χρονικό διάστημα μικρότερο των επτά (7) μηνών.

Ο Πρόεδρος έλαβε το λόγο και εξέθεσε τα ακόλουθα:

Σύμφωνα με την προκήρυξη ……. για την κατάταξη με σειρά προτεραιότητας υποψηφίων μελών Ειδικού Εκπαιδευτικού Προσωπικού (ΕΕΠ) κλάδων …….. στην Πρωτοβάθμια και Δευτεροβάθμια Εκπαίδευση απαιτείται, πλην άλλων δικαιολογητικών και πιστοποιητικό παρακολούθησης σεμιναρίου επιμόρφωσης από ΑΕΙ ή άλλον φορέα του δημοσίου τομέα που εποπτεύεται από το Υπουργείο Παιδείας, Έρευνας και Θρησκευμάτων, διάρκειας τουλάχιστον 300 ωρών που πραγματοποιήθηκε σε χρονικό διάστημα τουλάχιστον επτά (7) μηνών. Στην περίπτωση που στο ως άνω πιστοποιητικό δεν αναγράφεται η ημεροχρονολογία έναρξης και λήξης του σεμιναρίου, απαιτείται η προσκόμιση σχετικής βεβαίωσης από τον οικείο φορέα.

Με την υπ’ αριθμ. …….. απόφαση του Ε΄ Τμήματος κρίθηκε κατά πλειοψηφία, αναφορικά με το χρονικό διάστημα πραγματοποιήσεως των τριακοσίων (300) ωρών του προγράμματος, ότι ως έννοια της προαναφερόμενης διάταξης διορθωτικά ερμηνευόμενης, νοείται η υλοποίηση της Επιμόρφωσης όχι ημερολογιακά αλλά δια της κατανομής των ωρών αυτής εντός του απαιτούμενου διαστήματος των 7 μηνών. Αντίθετα κατά τη γνώμη της μειοψηφίας το κριτήριο της επιμόρφωσης δεν αποδεικνύεται, σύμφωνα με τα οριζόμενα στην οικεία προκήρυξη, εφόσον αυτή πραγματοποιήθηκε σε χρονικό διάστημα ημερολογιακά μικρότερο των επτά (7) μηνών.

Ακολούθως ο Πρόεδρος επισήμανε ότι σύμφωνα με τον ως άνω όρο της προκήρυξης απαιτείται αφενός σεμινάριο επιμόρφωσης «τουλάχιστον» τριακοσίων (300) ωρών και αφετέρου αυτό πρέπει να πραγματοποιηθεί σε χρονικό διάστημα «τουλάχιστον» επτά (7) μηνών.

Στη συνέχεια έλαβαν το λόγο τα μέλη της Ελάσσονος Ολομέλειας και μετά από διαλογική συζήτηση και ανταλλαγή απόψεων τάχθηκαν κατά πλειοψηφία υπέρ της άποψης της μειοψηφίας δεχόμενα ότι η έννοια του εν λόγου όρου της προκήρυξης είναι ότι απαιτείται σωρευτικά τόσο η πραγματοποίηση επιμόρφωσης διάρκειας τουλάχιστον 300 ωρών όσο και η διάρκεια της επιμόρφωσης αυτής να είναι τουλάχιστον ημερολογιακά επτά (7) μηνών.

Μειοψήφησε το μέλος της Ελάσσονος Ολομέλειας Ηλίας Νικολόπουλος κατά τη γνώμη του οποίου οι υποψήφιοι που έχουν υπερκαλύψει τις απαιτούμενες ώρες όπως εν προκειμένου ………. που έχει βεβαίωση ….. ωρών, (πρώτη ουσιαστική προϋπόθεση) εάν υπολείπονται μέχρι 30 ημέρες από τη συμπλήρωση τουλάχιστον επταμήνου (δεύτερη προϋπόθεση) πρέπει να λάβουν τα μόρια ώστε να μην δημιουργείται το παράλογο (αν και σύμφωνο με την γραμματική ερμηνεία του νόμου), να αποκλείονται από την προσμέτρηση των μορίων αν και υπερκάλυψαν τη διδακτική επάρκεια των 300 ωρών και έχουν κατοχυρωμένη ……., μεγαλύτερη επάρκεια διδακτική από άλλους συνυποψήφιους με λιγότερες ώρες να μην μοριοδοτηθούν γιατί την απέκτησαν σε έξι (6) και πλέον μήνες και δεν συμπλήρωσαν ημερολογιακά τουλάχιστον 7 μήνες (δεύτερη προϋπόθεση).

Κατ’ ακολουθία των ανωτέρω η Ελάσσονα Ολομέλεια κατά πλειοψηφία κρίνει ότι απαιτείται σωρευτικά τόσο η πραγματοποίηση επιμόρφωσης διάρκειας τουλάχιστον 300 ωρών όσο και η διάρκεια της επιμόρφωσης αυτής να είναι τουλάχιστον ημερολογιακά επτά (7) μηνών.

**ΓΙΑ ΤΟΥΣ ΛΟΓΟΥΣ ΑΥΤΟΥΣ**

Η Ελάσσονα Ολομέλεια κατά πλειοψηφία επιλύει την ανακύψασα στο Ε΄ Τμήμα του ΑΣΕΠ διαφωνία, που διατυπώθηκε στην …….. απόφασή του, υπέρ της γνώμης της μειοψηφίας και αναπέμπει την υπόθεση στο ίδιο Τμήμα κατά τα οριζόμενα στο σκεπτικό.

##### Ο ΠΡΟΕΔΡΟΣ Η ΓΡΑΜΜΑΤΕΑΣ